钦定古今图书集成/明伦汇编/官常典/第693卷 > 张昭 贺炀
## 钦定古今图书集成/明伦汇编/官常典/第693卷 > 张昭 贺炀

按《明外史黄泽传》：“昭天顺初为忠义前卫吏。英宗复
辟甫数月，欲遣都指挥马云等使西洋，廷臣莫敢谏。
昭闻之，上疏曰：‘安内救民，国家之急务；慕外勤远，朝
廷之末策。汉光武闭关谢西域，唐太宗不受康国内
附，皆深知本计者也。今畿辅山东仍岁灾歉，小民绝
食逃窜，妻子衣不蔽体，被荐裹席鬻，子女无售者，家
室不相完，转死沟壑，未及埋瘗，已成市脔。此可为痛
哭者也。望陛下用和番之费，益以府库之财，遣使急
赈恤，庶饥民可救’。”奏下公卿博议，言云等已罢遣，宜
籍记所市物俟命。帝命姑已之。至三年秋，建安老人
贺炀亦上书论时事，言：“今铨授县令，多年老监生，逮
满九载，年几七十，苟且贪污。宜择年富有才能者，其
下僚及山林抱德士，亦当推举。曩景泰朝录先贤颜、
孟、程、朱子孙，授以翰林博士，俾之奉祀。然有官无禄，
宜班给，以昭崇儒之意。黄干、刘爚、蔡沈、真德秀配祀
朱子，亦景泰间，从佥事吕昌之请，然未入祝辞，宜增
补。预备义仓，本赈贫民，乃豪猾多冒支不偿，致廪庾
空虚。乞令出粟义民”，各疏里内饥民，同有司散放。未
几，又言：“朝廷建学立师，将以陶镕士类，而师儒鲜积
学，草野小夫，夤缘津要，初解《兔园》之册，已厕鹗荐之
群。及受职泮林，猥琐贪饕，要求百故，而授业解惑，莫
措一辞。生徒亦往往玩愒岁月，佻达城阙，待次循资，
滥升太学，侵寻老耄，幸博一官，但廑身家之谋，无复
功名之念。及今不严甄选，人材日陋，士习日非矣。”帝
善其言，下所司行之。